บอร์ด SCC สปินออฟ “SCGC” เข้าตลาดฯ ขายไอพีโอ 3.85 พันล้านหุ้น หวังนำเงินขยายธุรกิจ
บอร์ด SCC สปินออฟ “เอสซีจี เคมิคอลส์” เข้าตลาดฯ ขายไอพีโอ 3.85 พันล้านหุ้น หวังนำเงินขยายธุรกิจทั้งในประเทศและต่างประเทศเพื่อการขยายธุรกิจด้าน HVA และ Greenใ ช้ในการปรับโครงสร้างทางการเงิน รวมถึงใช้เป็นเงินทุนหมุนเวียนของ SCGC    
26 ม.ค. 2565

บริษัท ปูนซิเมนต์ไทย จำกัด(มหาชน) หรือ SCC เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัทฯ มีมติอนุมัติแผนการออกและเสนอขายหุ้นสามัญเพิ่มทุนต่อประชาชนทั่วไปเป็นครั้งแรก (Initial Public Offering : IPO) ของบริษัท เอสซีจี เคมิคอลส์ จำกัด (SCGC) และการนำหุ้นสามัญของ SCGC เข้าจดทะเบียนเป็นหลักทรัพย์จดทะเบียน ในตลาดหลักทรัพย์แห่งประเทศไทย ในรูปแบบบริษัทที่ประกอบธุรกิจโดยการถือหุ้นในบริษัทอื่น (Holding Company)
โดยกำหนดสัดส่วนจำนวนหุ้นสามัญเพิ่มทุนที่จะเสนอขายต่อประชาชนทั่วไปเป็นครั้งแรก (หุ้น IPO) เป็นจำนวนไม่เกิน 25.20% ของทุนชำระแล้วของ SCGC ภายหลังการเพิ่มทุนและการออกและเสนอขายหุ้นIPO โดยภายหลังการเสนอขายหุ้น IPO บริษัทฯ จะยังคงเป็นผู้ถือหุ้นรายใหญ่และเป็นผู้มีอำนาจควบคุมของ SCGC และ SCGC จะยังคงมีสถานะเป็นบริษัทย่อยของบริษัทฯ เช่นเดิม
อีกทั้งคณะกรรมการบริษัทอนุมัติการแปรสภาพ SCGC เป็นบริษัทมหาชนจำกัด โดยมีการเปลี่ยนแปลงมูลค่าหุ้นที่ตราไว้ (พาร์) ของ SCGC และจำนวนหุ้นสามัญของ SCGC ซึ่งการแตกพาร์นี้จะไม่ทำให้จำนวนทุนจดทะเบียนของ SCGC เปลี่ยนแปลงไปแต่อย่างใด โดยมูลค่าหุ้นที่ตราไว้จาก 100 บาทจำนวนหุ้น 1,114,531,500 หุ้น ทุนจดทะเบียน 114,453,150,000 บาท เป็นพาร์ 10 บาท และมีจำนวนหุ้น11,445,315,000 หุ้น ทุนจดทะเบียน 114,453,150,000 บาท
รวมทั้งเพิ่มทุนจดทะเบียนของ SCGC จำนวน 38,546,850,000 บาท จากเดิมจำนวน 114,453,150,000 บาท เป็นจำนวน 153,000,000,000 บาท โดยการออกหุ้นสามัญเพิ่มทุนจำนวน 3,854,685,000 หุ้นมูลค่าหุ้นที่ตราไว้หุ้นละ 10 บาท เพื่อเสนอขายต่อประชาชนทั่วไปเป็นครั้งแรก
พร้อมจัดสรรหุ้น IPO จำนวนไม่เกิน 3,854,685,000 หุ้น มูลค่าหุ้นที่ตราไว้หุ้นละ 10 บาท เพื่อเสนอขายต่อประชาชนทั่วไปเป็นครั้งแรก ผู้ถือหุ้นของบริษัทฯ (Pre-Emptive Right) ซึ่งหมายถึง บุคคลที่มีรายชื่อปรากฏอยู่ในสมุดทะเบียนผู้ถือหุ้นของบริษัทฯ ณ วันกำหนดรายชื่อผู้ถือหุ้น (Record Date)ที่จะได้กำหนดต่อไปโดยคณะกรรมการบริษัทฯ  จำนวนไม่เกินกว่า 15% ของจำนวนหุ้น IPO ทั้งหมด
รวมถึงผู้ลงทุนหลักโดยเฉพาะเจาะจง (Cornerstone Investors) ผู้ลงทุนสถาบัน บุคคลที่มีความสัมพันธ์และ/หรือ ผู้มีอุปการคุณของ SCGC และ/หรือ บริษัทย่อยของ SCGC และ/หรือบุคคลหรือนิติบุคคลอื่น
และผู้จัดหาหุ้นส่วนเกิน (Over-Allotment Agent) ตามแผนการจัดสรรหุ้นส่วนเกินของ SCGC คิดเป็นจำนวนไม่เกิน 15% ของจำนวนหุ้น IPO ทั้งหมด โดยเมื่อรวมกับจำนวนหุ้นสามัญเพิ่มทุนที่ออกเพื่อเสนอขายต่อประชาชนทั่วไปเป็นครั้งแรก ต้องมีจำนวนรวมทั้งสิ้นไม่เกิน 3,854,685,000 หุ้น
อนึ่งการจัดสรรหุ้น IPO ดังกล่าวจะกระทำได้ต่อเมื่อ SCGC ได้รับอนุญาตให้เสนอขายหุ้นสามัญที่ออกใหม่จากสำนักงานคณะกรรมการกำกับหลักทรัพย์และตลาดหลักทรัพย์(สำนักงาน ก.ล.ต.) และแบบแสดงรายการข้อมูลการเสนอขายหลักทรัพย์และร่างหนังสือชี้ชวนเพื่อการเสนอขายหุ้น IPO มีผลใช้บังคับแล้ว
ทั้งนี้บริษัทมีแผนนำเงินที่ได้รับจากการเสนอขายหุ้น IPO ไปใช้ลงทุนในการขยายธุรกิจทั้งในประเทศและต่างประเทศเพื่อการขยายธุรกิจด้าน HVA และ Green ใช้ในการปรับโครงสร้างทางการเงิน รวมถึงใช้เป็นเงินทุนหมุนเวียนของ SCGC
โดย SCGC ประกอบธุรกิจโดยการถือหุ้นในบริษัทอื่น (Holding Company) ที่ประกอบธุรกิจหลักที่เกี่ยวข้องกับธุรกิจการผลิตเคมีภัณฑ์และธุรกิจอื่นๆ ที่เกี่ยวข้อง